ET Euroopa Liidu Teataja C 103/1

EUROOPA KESKPANGA ARVAMUS,

31. märts 2010,

seoses ettepanekuga nõukogu määruse kohta, millega muudetakse määrust (EÜ) nr 479/2009 seoses statistikaandmete kvaliteediga ülemäärase eelarvepuudujäägi menetluse raames

(CON/2010/28)

2010/C 103/01

8. märtsil 2010 sai Euroopa Keskpank (EKP) Euroopa Liidu Nõukogult taotluse avaldada arvamust seoses ettepanekuga nõukogu määruse kohta, millega muudetakse määrust (EÜ) nr 479/2009 seoses statistikaandmete kvaliteediga ülemäärase eelarvepuudujäägi menetluse raames (1) (edaspidi „ettepanek määruse kohta”).

EKP arvamuse andmise pädevus põhineb Euroopa Liidu toimimise lepingu artikli 127 lõikel 4 ja artikli 282 lõikel 5, arvestades, et vastavalt nõukogu 25. mai 2009. aasta määrusele (EÜ) nr 479/2009 Euroopa Ühenduse asutamislepingule lisatud ülemäärase eelarvepuudujäägi menetlust käsitleva protokolli kohaldamise kohta (2) annavad riikide keskpangad (RKPd) statistika koostamisel abi või aitavad sellele kaasa. Lisaks esitavad nad EKP-le valitsuse finantsstatistika, et Euroopa Keskpankade Süsteem (EKPS) saaks täita oma ülesandeid, millele viidatakse lepingu artikli 127 lõikes 5. Euroopa Keskpanga nõukogu on käesoleva arvamuse vastu võtnud kooskõlas Euroopa Keskpanga kodukorra artikli 17.5 esimese lausega.

Üldised märkused

EKP toetab ettepandud määrust kui väga olulist edasiminekut statistika kvaliteedi tõstmisel, millele viidatakse määruses (EÜ) nr 479/2009.

Konkreetsed märkused

EKP rõhutab, et on väga oluline, et liikmesriik võimaldaks komisjonil (Eurostat) tutvuda kogu teabega, mida komisjon andmekvaliteedi hindamiseks nõuab. Seetõttu on EKP seisukohal, et artikli 8 lõikes 2 oleks soovitatav kehtestada ettepandust detailsem loetelu, et oleks selgem ja täpsem, millist teavet saab välja nõuda. Peaks olema selge, et loetelu ei ole ammendav.

Samuti leiab EKP, et mõne näite lisamine artikli 11 lõikesse 3 selgitaks, millisel juhul tuleb läbi viia metoodika kohapealne kontroll. Sagedased ja olulised andmete muutmised, pidevad bilansipositsioonide ja -voogude põhjendusteta kohandused ja metodoloogia-alased lahendamata küsimused võivad osutuda probleemseks ja seetõttu õigustada metoodika kohapealset kontrolli, mis EKP hinnangul on suurepärane viis andmekvaliteedi parandamiseks. Loomulikult on määruse (EÜ) nr 479/2009 kontrolle käsitlevad ja muud andmekvaliteedi tõstmise eesmärgiga sätted täielikult tõhusad vaid siis, kui neid kohaldatakse täies ulatuses.

Lisaks usub EKP, et määruses (EÜ) nr 479/2009 kasutatud mõiste „valitsemissektori eelarve puudujääk (ülejääk)” tuleb viia kooskõlla rahvusvaheliste statistikastandarditega. Seetõttu teeb EKP ettepaneku kasutada riigi eelarve puudujääki (B.9) ülemäärase eelarvepuudujäägi menetluses, nagu tehti selle menetluse algusaastatel. Selle lisaväärtus oleks ka aruandeprotsessi läbipaistvuse tõus, sest kui vahetuslepingute ja intressimäära tähtpäevatehingute teel arveldamine välistada ülemäärase eelarvepuudujäägi menetluse statistikas kasutatud puudujäägist, saab eelarvepuudujäägi arvandmeid keerukate finantstehingute kaudu vähem manipuleerida.

Andmekvaliteedi tõstmiseks soovib EKP ka tagada, et kavandatud andmed koostatakse kõige ajakohasema kättesaadava teabe alusel, mis põhineb võimaluse korral kuu ja kvartali toodangu näitajatel. Ideaaljuhul tuleks uurida ka kavandatud andmete kvaliteeti.

Samuti usub EKP, et komisjonile peaks tegelike andmete hindamiseks jääma rohkem aega, ning pooldab seda, et artiklis 14 viidatud ajavahemikku pikendataks ühe nädala võrra, st nelja nädalani. Nimetatud ajavahemiku pikendamise tõttu peavad liikmesriigid esitama andmed varem, et mitte takistada haldusmenetlusi (sealhulgas näiteks lähenemisaruande koostamist), milles neid andmeid kasutatakse. Seega teeb EKP ettepaneku tulevikus nihutada andmete esitamise tähtaegu ettepoole. EKP-le teadaolevalt arutatakse hetkel 25. juuni 1996. aasta nõukogu määruse (EÜ) nr 2223/96 ühenduses kasutatava Euroopa rahvamajanduse ja regionaalse arvepidamise süsteemi kohta (3) (st Euroopa arvepidamissüsteemi andmete edastusprogrammi) muutmist ning vastuolude vältimiseks tuleks need tähtajad ühtlustada.

Lõpuks, EKP peab oluliseks, et riikide statistikaasutused saaksid tutvuda vajaliku teabega, et tagada esitatud andmete vastavus määruse (EÜ) nr 479/2009 artiklile 1 ning andmete aluseks olevatele ESA 95 arvepidamiseeskirjadele.

Teksti redaktsiooni ettepanekud, kui EKP on soovitanud ettepandud määrust muuta, on esitatud lisas koos selgitustega.

Frankfurt Maini ääres, 31. märts 2010 EKP president Jean-Claude TRICHET

(1) KOM(2010) 53 lõplik.

(2) ELT L 145, 10.6.2009, lk 1.

(3) EÜT L 310, 30.11.1996, lk 1.